《登东山问谢安石》
明代·张弼

我登东山顶，酹酒问谢公。公有调马路，我有下马松。

公有白云明月两窈窕，我有蒙川醉石双𤫩珑。

公当偏霸坐江左，我当全盛从飞龙。我生伊洛后，不敢恣情声伎颓彝风。

我无边徼寄，未试淮淝一捣符秦空。公之能事我若不可及，公之风流我亦不苟从。

东山名同地隔数千里，我言曾入公之耳。青天望断一蜚鸿，章江滔滔自流水。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。